C 166/8
SK
Úradný vestník Európskej únie
20.4.2022
Oznámenie dovozcom Dovoz textilných výrobkov z Bangladéša do Spoločenstva (2022/C 166/06) V oznámení dovozcom uverejnenom v Úradnom vestníku Európskej únie C 41 z 15. februára 2008, s.
8, Komisia odporučila hospodárskym subjektom Európskej únie, ktoré deklarujú pôvod/predkladajú listinné dôkazy o pôvode, aby mohli využívať preferenčné zaobchádzanie s textilnými výrobkami 61. a 62. kapitoly HS dovážanými z Bangladéša, aby prijali všetky potrebné preventívne opatrenia, keďže sa vyskytli odôvodnené pochybnosti o pôvode takýchto výrobkov, pre ktoré sa žiadali výhody všeobecného systému preferencií (VSP) na základe preferenčného pôvodu.
Prepustenie týchto výrobkov do voľného obehu by tak mohlo viesť k vzniku colného dlhu a k podvodu poškodzujúcemu finančné záujmy Európskej únie.
Na základe dostupných informácií už uvedené odôvodnené pochybnosti nie sú podložené žiadnymi dôkazmi, ktoré by preukazovali, že príslušné riziká naďalej pretrvávajú.
Okrem toho od 1. januára 2021 všetci vývozcovia zo zvýhodnených krajín podľa VSP vyvážajúci v rámci VSP uplatňujú systém samoosvedčovania REX (1), a preto vydávajú potvrdenia o pôvode ako jediný listinný dôkaz na preukázanie preferenčného pôvodu.
Vládne orgány zvýhodnených krajín podľa VSP už nemôžu vydávať osvedčenia o pôvode na formulári A.
Oznámenie dovozcom uverejnené v Úradnom vestníku Európskej únie C 41 z 15. februára 2008 sa preto stalo bezpredmetným, pokiaľ ide o zásielky príslušných výrobkov navrhnutých na prepustenie do voľného obehu v deň uverejnenia tohto oznámenia alebo po tomto dátume, a týmto sa zrušuje.
(1) Články 80 a 81 vykonávacieho nariadenia Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v.
EÚ L 343, 29.12.2015, s. 558 – 893).